Poskantoorwerkers dreig om weer te staakDie kommunikasiewerkersvakbond (CWU) het Woensdag gedreig dat sy lede weer sal staak as daar nie aan hul eise voldoen word nie. Meer as 7 000 werkers van die Suid-Afrikaanse Poskantoor het in September gestaak en ŉ salarisverhoging, huissubsidies en ŉ herstrukturering van die poskantoor se topbestuur geëis. Die meerderheid van die werkers het vandeesweek weer teruggekeer werk toe, berig EWN. Aubrey Tshabalala, die unie se woordvoerder, sê egter hy weet nie of die werkers by die werk gaan bly as daar nie aan al hul eise voldoen gaan word nie. “As bestuur nie terugvoer gee nie, of negatiewe terugvoer gee, mag dit tot verdere aksies lei,” het hy gesê. Tshabalala het gesê die Poskantoor het werkers ŉ 6%-verhoging aangebied, maar nie met die unie verder onderhandel nie, wat werkers ontstel het. Die Poskantoor is tot Woensdagaand tyd gegun om terugvoer oor die eise te gee.